
RACHEL DOVE

Det første kysset

 


Rachel Dove er en studieveileder og forfatter fra West Yorkshire i England. Hun bor sammen med ektemannen og to sønner, og drømmer om et liv hvor husarbeidet blir gjort av alver og hun kan ha så mange kjæledyr hun vil. Når hun ikke skriver eller leser, går hun tur med sin amerikanske cocker spaniel, Oliver, eller drømmer om den neste research-turen sammen med familien.

«Nå tuller du med meg». Molly trodde ikke sine egne ører.

Skiltet til Ashford Birthing Centre kom til syne gjennom frontruten og så strålende ut selv i det triste januarværet. Det var iskaldt ute, og hun trakk den svarte parkasen tettere. Hun var glad for at hun hadde valgt den tykkere vinterstrømpebuksen i dag. Selv på fødestuene, der temperaturen ble styrt sentralt, var hun alltid kald om vinteren. Sikkert noe som hang igjen fra barndommen. Moren hadde varmet seg med vodka og ofte glemt datterens behov. Noen ganger kjente hun fortsatt på den kalde følelsen, selv når hun satt godt inntullet i sitt voksne liv.

«Hva?» Matt så på henne da han kjørte inn på parkeringsplassen ved arbeidsplassen deres. De mørke brynene var hevet. «Jeg sa bare at hun ikke var så ille. Det var en kort tur.»

«Seriøst?» Brynene hennes var så langt oppe i hårfestet at hele ansiktet strammet seg. Hun kunne ikke noe for at hun følte seg litt irritert. Hun hadde sovet dårlig, det hadde vært et sjokk å få selskap av Matt på bilturen, og det var ikke et godt et. I dag, av alle morgener, og det før hun i det hele tatt hadde fått i seg en eneste dråpe koffein. Amy, som hun delte leilighet med, hadde nemlig glemt å kjøpe kaffe. «Neste gang du gir meg skyss til jobben kan du si ifra hvis du har med deg noen, så jeg kan stå over.» Hun så ikke på ham, men hun visste at han smilte. 

«Selv syntes jeg at hun hadde noen ganske interessante meninger.»

«Hun snakket om medisin, og den eneste relevante medisinske erfaringen denne kvinnen har, er å ha tatt en celleprøve». Hun bet tennene sammen. «Det var utmattende.» Dessuten møtte hun vanligvis aldri kvinnene han datet. Ikke at det var mange. Bestevennen hennes var ikke typen til å ha et forhold. Det visste alle. «Det overrasket meg bare at hun var der.»

Matts tonefall endret seg. «Hun overrumplet meg, og jeg tenkte meg ikke om. Hun klaget over at hun kom for sent på jobb, og jeg stod parkert utenfor. Du vet at jeg vanligvis ikke overnatter, men jeg sovnet. Det var en tabbe, en forglemmelse. Jeg trodde jeg oppførte meg edelt.»

Det var et godt poeng. Hva skulle han gjøre, si nei til å gi henne skyss? Han var ikke slem mot kvinner. Eller ufin.

«Greit nok. Men neste gang tar jeg bussen.» Hun smilte til ham, men han gjengjeldte det ikke med samme styrke.

«Nei, ikke begynn å ta bussen. Det er for kaldt, og du hater vinteren. Dessuten liker jeg å kjøre deg på jobb. Det starter dagen min på rett måte.» Han strakte seg etter hånden hennes over girspaken. «Har du tilgitt meg ennå?»

Hun lot som om hun vurderte det. Han stønnet.

«Kom igjen, Mol! Du får meg til å føle meg som en kvinnebedårer. Jeg møtte en kvinne, vi tilbrakte natten sammen. Jeg gjør ikke det hver dag. Nesten aldri, faktisk. Det er ikke noe annerledes enn datingen din. Jeg bare … holder det kort.»

«Hvor kort?» spøkte hun.

«Forsiktig nå», advarte han. «Du vet hva jeg mener. Alle trenger litt selskap av og til. Selv jeg.» Han bet tennene sammen, og trangen til å erte ham forduftet som dugg for solen.

Molly forstod det. I løpet av barndommen hadde hun opplevd mye ensomhet. Det var lettere å ikke stole på folk, ikke slippe dem inn. Å stole på seg selv var det eneste sikre. Hun visste at Matt følte det på samme måte. Det var en av grunnene til at hun hadde sluppet ham inn. Hun stolte på ham.

«Jeg synes ikke at du er en kvinnebedårer, Matt. Jeg forstår det. Beklager, gretten morgen.» Det var et uttrykk han hadde funnet på. Han hadde tidlig i vennskapet skjønt at hun ikke var noen glad morgenfugl.

Matt knyttet seg ikke til noen, og det var slik han levde livet sitt. Han løy ikke for kvinnene han var sammen med, var ærlig om at han ikke ønsket et forhold. Var ikke som de mange mennene hennes egen mor hadde dratt med seg hjem opp gjennom årene. Eller som Matts egen far for den saks skyld. Legen som ble advokat, var av et helt annet kaliber. Han var dedikert til jobben sin, akkurat som henne. Hadde ikke noe ønske om noe mer enn det han allerede hadde.

Når sant skulle sies, visste alle kvinnene hva de bega seg ut på, selv om de av og til trodde at det var de som endelig skulle få Matt Loren, den sexy, legendariske barnelegen, på kroken. Ungkaren med det velkjente etternavnet. Det hadde farens arbeid innen medisinsk juss sørget for, selv før Matt noensinne plukket opp en lærebok. Noen av kollegene hans hadde til og med forhåndsdømt ham i årenes løp, fordi de var redde for at han skulle fortelle faren noe som kunne få dem til å havne i trøbbel. Farens rulleblad innbød ikke akkurat til tillit, og Matt ble uglesett på grunn av familiebåndet. Selv med alt hun visste, ble Molly fortsatt overrasket over alt foreldre utsatte barna sine for.

Matt Loren var fødselslegen som hadde rykte på seg for å være knivskarp og dyktig. Folk reiste milevis for å få ham til å følge opp høyrisikosvangerskapene deres. 

Kvinner elsket alt det der. Om man la en baby i armene på en kjekk mann, var spillet slutt. Eggstokker og hjerter gikk amok. Dersom han hadde ønsket det, kunne han hatt kvinnelig selskap hver eneste kveld uken gjennom. Legg til en aura av uoppnåelighet, og der var han. Bestevennen hennes.

Det var også slik det vanligvis endte. Med at de to hang sammen. Hun datet, han var på en og annen overnatting, men de endte alltid opp med å være bare dem. Å bli møtt av at en av elskerne hans gliste til henne fra passasjersetet? Det føltes nytt og litt ubehagelig å være vitne til.

«Det går bra.» Hun klappet ham på hånden. «Jeg skulle bare ønske du hadde litt mer selvrespekt av og til.» Han sendte henne et fårete blikk. «Du er en smart fyr, Matt. Du redder bokstavelig talt mødre og babyer hver eneste dag.» 

Hun unnlot å nevne at det at faren var den han var ikke burde bety at Matt skulle behandles på samme måte. Det var sant, men han ville ikke høre det. Det forstod hun. Noen ganger blokkerte foreldrenes skygger for voksenlivets lys. Når ting vokste i mørket, vokste de noen ganger annerledes. De ble hardere, sterkere. Strakte seg etter lyset med hver eneste kroppsdel.

Molly prøvde å ikke være sint, men bestevennen kunne være sin egen verste fiende. «Du fortjener i det minste en kvinne som ser det. Og en som kan stave vagina.»

«Godt poeng», innrømmet han da de gikk ut av den elegante, røde Lexusen hans. De gikk mot inngangsdøren til arbeidsplassen de hadde delt så lenge. «Men jeg ber ikke akkurat om en liste over kvalifikasjoner på forhånd, Mol. Det var jo bare én kveld.»

«Har du en travel dag i dag?» spurte Molly da de var på vei til hver sin garderobe.

«Ikke verst. Liam Evans-Shaw har fortsatt permisjon i forbindelse med bryllupet og bryllupsreisen, så jeg må dekke hans pasienter. Hva med deg?»

«Tre igangsettelser. Alle med lav risiko.» Molly smilte. Hun elsket fødslene som dukket uplanlagt opp, men det var noe med igangsettelser hun likte enda bedre. Sannsynligvis fordi kvinnene som kom ofte var slitne etter å ha gått på overtid, eller nervøse fordi de av en eller annen grunn måtte igangsettes tidlig. Å se foreldrenes ansiktsuttrykk når babyen deres kom til verden i god behold, var en fantastisk opplevelse. Hun hadde aldri prøvd narkotika eller likt alkoholrus, men hun var avhengig av følelsen av å få være med på å bringe nye familier inn i verden. «Husker du tvillingene jeg fortalte deg om, med svangerskapsdiabetes? Det er i dag.»

Pasienten hennes, Emma, hadde hatt det tøft, men i dag var dagen hun endelig skulle få møte tvillingene sine. Alt lå til rette for en dobbel dose fødselsglede, og selv ikke morgenens mindre intelligente passasjer kunne legge en demper på Mollys humør nå. Hun visste at bestevennen forstod. Matt jobbet med de store sakene, og til tross for sin relativt unge alder var han en av de mest respekterte fødselslegene der ute. Han elsket spenningen ved å bringe et nytt liv inn i verden like mye som hun gjorde.

«Det ser ut til at du spanderer første runde på Neville’s i kveld, da», sa Matt. 

Neville’s var stedet å være etter et langt skift, sannsynligvis fordi det lå i nærheten av både jobben og togstasjonen. Ikke så langt fra der de bodde heller. Matt eide et hus, mens Molly delte leilighet med sykepleieren Amy.

Kvinnene var imidlertid som skip som passerte hverandre i natten, så det var ikke så ille for Molly. Hun hadde ikke råd til å bo alene, men hvem ville vel bo alene uansett? Det fungerte for dem. Amy jobbet kun på kveldstid og var oftere hjemme hos kjæresten Anton enn hos dem. Det var som om Molly hadde sitt eget hjem, uten å betale i dyre dommer for det. Det var faktisk en stund siden Amy hadde vært hjemme lenge nok til å finne på noe sammen med henne. Molly kunne ikke huske sist de var ute sammen. Likevel var bofellesskapet perfekt for å kunne spare penger og nedbetale studielånet. Det var bare noen måneder med avdrag igjen. Eller det var det hun hadde trodd.

Helt til hun våknet til et brev på kjøkkenbordet som hadde satt i gang den dårlige morgenen. Amy var lei seg for å la Molly i stikken, men Anton hadde spurt henne om å flytte inn hos ham. Gifte seg med ham. Hun skulle flytte ut i slutten av måneden.

Etter det, hadde Molly kjent den velkjente følelsen i magen. Den fra barndommen. Følelsen av å være ute av bane. Utrygg. Det var en følelse hun foraktet, men aldri helt klarte å bli kvitt. En som kom av å være enebarnet til en alenemor som slet med å være alene, som slapp hvem som helst og hva som helst inn i livene deres, som tok det de ville ha fra henne og lot Molly plukke opp bitene. Av å ikke vite når det neste varme måltidet kom, eller når lyset ble slått på igjen i de verste ukene. De hadde aldri nok penger, og moren rømte ofte inn i armene på en mann eller en flaske mens Molly satt hjemme og drømte om en annen fremtid.

Hun hadde ønsket seg et annet liv. Moren hadde aldri kjent sin egen verdi, men Molly prioriterte sin. Hun var ikke en som kunne brukes og så forkastes. De dagene, de mørke minnene, var drivstoffet som drev henne fremover. Hun unngikk skyggene og holdt seg i lyset. Morens historie var ikke hennes. Det skulle hun sørge for. Å stå i fare for å miste hjemmet sitt, var en trigger hun ikke taklet så lett. Traumene stakk dypt, uansett hvor hardt hun jobbet med seg selv for å overvinne dem. Det var en del av DNA-et hennes.

Selv om hun hadde vondt i magen, visste Molly at det ga mening for Amy å flytte, og Molly var glad på venninnens vegne. Hun hadde ikke lett for å stole på noen og holdt vennekretsen sin liten. De hadde blitt venner under utdanningen og forblitt nære siden. Amy og Anton var hodestups forelsket i hverandre. Det var det naturlige neste steget for dem. Selv om hun følte seg stresset over utviklingen, kunne hun ikke være sint. Molly ville ha gjort det samme dersom det hadde vært hun som var så heldig å være sammen med en mann hun kunne tilbringe resten av livet med. Men etter de siste datene hennes å dømme, var det lenge til hun fant den rette. Hun kunne heller være singel og bo i kollektiv. Hele greia gjorde henne deprimert. Hun hadde ikke engang turt å fortelle Matt det ennå.

Hun ville nok ha gjort det dersom de hadde vært alene, for da ville han ha skjønt at noe var i gjære. Han ville mast på henne på vei til jobb til hun ga etter. Den uventede gjesten hans hadde satt en effektiv stopper for det. Dessuten visste hun allerede hva han kom til å gjøre. Det samme som han alltid gjorde: prøve å hjelpe til og muntre henne opp. Molly hadde mest lyst til å synes synd på seg selv, bare en liten stund.

Det var ikke bare det faktum at Amy skulle flytte. Det var bryllupet også. Et stikk av misunnelse skjulte seg i gleden hun følte på venninnens vegne. Molly klarte ikke å la være å lure på hvorfor det ikke skjedde med henne.

Hun måtte se seg om etter en ny samboer, men tanken gjorde henne så deprimert at hun ikke orket å tenke på det. Basert på utregningene hennes, var det fortsatt to år til hun kunne kjøpe et eget sted å bo, og det var uten samboerproblemene. Da ville hun kunne slå seg til ro på ordentlig. I tillegg hadde hun den daten i kveld. Hun skulle ønske hun aldri hadde gått med på den i utgangspunktet.

Hun himlet med øynene mot Matt mens de gikk sammen. «Jeg kan ikke dra til Neville’s i kveld. Jeg har en date, husker du?»

De gikk ut av foajeen og stoppet utenfor pauserommet. De gjorde det samme hver morgen, planla vaktene sine i fellesskap og kjørte sammen. De var et godt team, hadde begynt der med én ukes mellomrom, og ledelsen var mer enn klar over hvor dyktige de var. De hadde blitt bestevenner. Det var ikke alltid de andre forstod det, men det funket for dem. De hadde lært seg å ignorere oppmerksomheten fra de andre.

«Date?»

«Jepp.»

«Hvilken av dem er dette igjen? Matt nikket distrahert til Shirley, en av sykepleierne. Hun smilte betatt til ham. 

Shirley hadde vært lykkelig gift de siste førti årene. Alle i bygningen enten smisket med Matt eller erklærte ham for Antikrist. Det var som om ingen av dem så hans sanne jeg. Den hun så.

«Du vet hvilken. Veterinæren.» Hun rødmet ved tanken på kvelden hun hadde i vente. Å date var ikke noe av det hun likte best. Det tok henne en stund å bli varm i trøya, og hun kunne se et rødt flagg på mils avstand. Vennene hennes sa at hun var for kresen, men hun visste hva hun lette etter. Problemet var å vente på at det skulle dukke opp. Kort sagt, begynte hun å bli irritert.

Er det for sent å avlyse? 

Nei, tenkte hun. Han virket hyggelig. Dyreelsker, god jobb. Fint smil. Dessuten hadde hun allerede avlyst to ganger. Den ene gangen fordi det hadde oppstått et nødstilfelle på jobben, den andre gangen fordi Matt hadde fått billetter til et billøp i siste liten og dratt henne med for å se på det istedenfor. Han hadde praktisk talt kapret henne, men hun hadde uansett ikke gledet seg så mye til daten. For å være helt ærlig hadde hun hatt det kjempegøy med Matt. De hadde ledd mesteparten av kvelden. Stappet i seg pølser og drukket øl fra plastbeger. Sittet på sidelinjen med brølet fra bilene og lukten av motorolje rundt seg.

Men hun måtte gå i kveld. Hun ville bare velte seg i sorgene sine om hun ble hjemme uansett. Han var hyggelig. Hun hadde støtt på ham på sykehuset ved siden av. Han hadde pratet med henne, gitt henne nummeret sitt og bedt henne ut der og da. Det skjedde aldri! Ikke med Molly. Hun var ikke akkurat noen femme fatale. Hun syntes ikke at hun var stygg, men når hun så på de andre selvsikre kvinnene der ute, visste hun at det ikke var hennes greie å pynte seg hele tiden. Hun trivdes med å være seg selv, og da hun vokste opp, hadde hun hatt andre prioriteringer enn sine jevnaldrende.

Med det lange, blonde håret og de funklende, blå øynene var hun ikke noen veggpryd, men mer som den typiske nabojenta man så i filmer. Hun trivdes bedre i joggebukser enn i høye hæler, og det passet henne utmerket. Hun var tilfreds med seg selv. Ønsket bare at en mann for én gangs skyld skulle se på henne og tenke at hun var begynnelsen og slutten på hans verden. Når hun slo seg til ro, ville hun ha en mann som ikke orket tanken på å ikke være sammen med henne. 

Hmm, kanskje jeg er litt kresen.

Hun kjente et stikk i siden og våknet opp igjen. Matt stod lent mot veggen og kikket spørrende på henne.

«Jorden kaller Molly. Date? Detaljer? Si at det ikke er fyren fra Essex. Si at det ikke er Doktor Dolittle.»

«Han er fra Essex, men …»

«Å, ikke ham, kom igjen! Han høres ut som en drittsekk. Han lever av å stikke hendene opp i rumpa på kuer. Ikke sexy. Uansett hva du gjør, så må du ikke ta ham med hjem.»

«Ta ham med hjem? På første date? Jeg er ikke deg, Matt.» Å date var én ting. Men å kaste klærne den første kvelden? Absolutt ikke. Hun var altfor nervøs til det. Hun la armene i kors.

«Dessuten er han storbyveterinær. Han tar seg av hunder, katter og kaninene til små barn. Ingen gårdsdyr.» Hun ante ikke hvorfor hun følte behov for å forsvare en date hun plutselig gruet seg til. «Det er bare en middagsdate.»

Matt trakk på skuldrene og ga henne et kyss på kinnet.

«Bare vær forsiktig, ok? Ring meg når du kommer hjem, som vanlig. Vil du sitte på hjem?»

Hun nikket. Han spilte alltid storebror når hun var på date. De sa farvel og gikk for å jobbe. Hun hadde barn som skulle fødes, og det gledet henne alltid. Hun fikk bekymre seg for daten senere.

Matt svarte på første ring.

«Hei! Jeg tenkte nettopp på deg. Hvordan gikk det? Kjedet han deg i hjel med å prate om dyr? Det er fortsatt ganske tidlig.»

Molly la telefonen mot skulderen og sparket av seg skoene.

«For å være ærlig hadde jeg foretrukket det foran å sitte alene på en dyr restaurant. Vinen jeg drakk, kostet mer enn et helt skift på jobben.»

«Kom han ikke? Det går ikke an.»

«Jo, da», fnyste hun og satte seg i sofaen. «Og telefonen hans var avslått. Jeg satt der som en idiot.»

«Går det bra med deg? Skal jeg banke ham?»

«Nei, nei. Jeg har også avlyst et par ganger.»

«Men du lot ham ikke sitte alene ved bordet, Mol. For en idiot.»

«Ja», sukket hun og kikket seg rundt. Amy hadde begynt å pakke allerede. «Vel, det er min siste date. Nå skal jeg kjøpe meg en huskatt.»

Matts dype latter vibrerte i øret hennes. «Ikke gi opp, Mol. Det er ikke deg, det er ham.»

«Men er det virkelig det? Jeg mener, det skjer jo ofte. Det kan ikke bare være dem.»

«Det kan det absolutt.»

«Jeg har uansett nok å gjøre akkurat nå. Jeg skal holde meg unna froskekyssingen en stund. Vi snakkes senere, ok?»

«Mol …»

Hun sukket tungt. «Det går bra med meg, Matt.»

«Hva mener du med at du har nok å gjøre? Hva er det som skjer?»

«Ingenting», løy hun. 

Bare litt nært forestående fattigdom eller hjemløshet. 

Hun ville ikke belemre ham med det. Det var hennes måte å være på. Bare fordi hun ønsket å finne noen å dele livet sitt med, betød ikke det at hun ville være noe mindre selvstendig.

«Løgner. Ut med språket, ellers kommer jeg hjem til deg.»

Hun hørte TV-en bli slått av, og visste at han allerede var i ferd med å reise seg fra sofaen.

«Sett deg ned igjen! Jeg skal fortelle deg det i morgen. Det er ikke noen store greier.» Nok en løgn. Hun var glad for at han ikke stod foran henne. Matt klarte alltid å vite hvordan hun hadde det med det samme han så på ansiktet hennes. Det var ekstremt irriterende. Men det var nyttig på jobben. «Jeg har bare lyst til å ta en dusj og så gå og legge meg.»

Matt nølte, men hun visste at hun hadde vunnet. «Hvis du er sikker, så. Hør her, lørdag kveld. Vi har fri begge to. La oss gå ut, slippe ut håret. Få bort litt av stresset.»

Molly nikket. Det hørtes bra ut. Matt var morsom å gå ut med.

«Du nikker, ikke sant?»

Hun himlet med øynene. «Ja, jeg nikker. God natt, Matt.»

«God natt, Molly Moo. Sov godt.»

I samme øyeblikk som Matt la på, sjekket hun telefonen for å se om veterinæren hadde sendt noen beklagende meldinger. Det hadde han ikke.

Det ville hjelpe å gå ut på lørdag. Hun har aldri taklet stress særlig godt. Matt visste det bedre enn noen andre. Han hadde samme energi som henne. Hun gjettet at det var en av grunnene til at vennskapet deres hadde utviklet seg så raskt. Helt fra den første dagen da de begynte å jobbe sammen, hadde humoren hans matchet hennes. Det var noe ved ham som hadde knust isskjoldet hun beskyttet seg med.

Hun kunne være seg selv sammen med ham. Hvorfor kunne hun ikke finne det i en mann som ville rive av henne klærne? Amy hadde funnet det. Alle hadde funnet det, i hvert fall virket det slik for Molly. Selv Matts dater dukket alltid opp.

I dette tempoet ville det eneste hun kom til å komme hjem til, være en som trengte kattesand.

*

«Du burde bare flytte inn hos meg», sa Matt.

Molly var allerede gretten, men dette gjorde ikke saken bedre. «Ikke snakk om.»

«Hvorfor ikke?»

Hun kikket på klokken på uniformen og la armene i kors mens hun pustet oppgitt ut. 

Han la hodet på skrå. «Hvorfor ikke?» gjentok han. «Bare til du finner ut av det. Det er ikke billig å leie.»

Fortell meg noe jeg ikke vet.

«Hør her, vi må gjøre oss klare for den innkommende pasienten. Svaret er nei, men takk. Jeg klarer meg.»

«Vi kommer til å være klare i tide. Det vet du.» Han så ikke imponert ut. Han hadde også rett. De var som en blekksprut når de jobbet sammen. Mange av kollegaene deres antok at de var kjærester da de først så dem sammen. Matt var vanligvis en mann av få ord. Når de så ham snakke med henne, så det ut som om det var noe på gang. Noen av pasientene deres hadde også trodd det.

Så de lo av det. Gjorde det til en vits. Noe som fikk alle andre til å le av det også. Noen ganger litt for intenst etter Mollys smak. Som om det var en så fremmed tanke at det var til å le av. Matt pleide heller ikke å se begeistret ut når de gjorde det.

«Men det gir mening. Jeg har plass. Du må fortsette å spare penger, og vi kommer overens. Jeg vil ikke at du skal ende opp med å bo sammen med en fremmed, og det er dyrt å bo alene.»

«Du klarer det jo.»

«Ja, men det er ikke billig». 

Molly himlet med øynene. Om det var én ting Matt ikke manglet, så var det penger. Han var ikke prangende, men han hadde orden på livet sitt. De tingene han hadde, var av høy kvalitet. Bygget for å vare. «Nei, jeg har fortsatt tid til å finne ut av ting. Men hvis jeg må flytte, kan du hjelpe meg med det. Jeg får flyttet mange esker i penisforlengelsen din.»

«Det er en sportsbil.»

«Ja, det var det jeg sa. Fallosen du kjører.»

«Hei! Det er ikke en fallos. Den er spesiell. Faren min hatet de bilene. Det er grunnen til at jeg kjøpte den.»

«Faren din er ikke død, og du kjøpte den for å irritere ham fordi han hater dem. Kjøp en ny bil.»

Matt snurpet leppene, men så brøt han ut i latter. Det var bare Molly som kunne spøke om faren hans på den måten og slippe unna med det. Hun var den eneste Matt noensinne snakket med om ham. Faren hadde saksøkt nok sykehusforetak til å bli beryktet. Det hadde til og med kostet Matt jobber tidligere. Like strengt som Molly holdt fast ved uavhengigheten sin, staheten og den urokkelige planen for en perfekt fremtid, og han holdt fast ved sin. Den selvpålagte isolasjonen fra andre mennesker, der han skjulte sitt sanne jeg bak en tilsynelatende arrogant fasade, var en stor del av det.

«Greit, men tenk over det. Og ikke gjør narr av bilen min. Den kommer til å flytte alle tingene dine senere. Men jeg tullet ikke. Du kan bo hos meg til du finner et annet sted å bo. Som sagt, jeg har plass, du trenger ikke engang et lagerrom.»

«Å, ja, jeg glemte at du bodde i et herskapshus.»

Hun hadde vært hjemme hos ham mange ganger før. Det var en fin enebolig med tre soverom, rundt tjue minutter fra sykehuset med bil. Det var et voksent hus, men slik var Matt. Han var en tøysete fyr med en jordnær sjel. Ikke at han viste den siden til så mange.

«Det er mer enn stort nok for oss begge. Det blir billigere enn å bo sammen med Amy, så du kan spare enda mer. Det er uansett kanskje på tide nå som Amy skal flytte. Jeg kjenner en dyktig lånebehandler som hjalp meg da mamma … Du vet. Han er en bra fyr», fortsatte Matt.

Utsiktene til å kjøpe et hus på egen hånd virket plutselig som for mye arbeid. Noe andre mennesker klarte å gjøre, ikke jenter som henne, som hadde vokst opp uten noe.

Hun følte seg allerede veldig ute av balanse. Trengte tid til å tenke. Fokusere på noe nytt. Det at hun ikke hadde hatt den mest stabile barndommen, gjorde virkelig en forskjell når det gjaldt kredittverdighet og økonomi. For ikke å snakke om det faktum at hun fortsatt var singel.

Det at veterinæren ikke ville snakke med henne, var bare dråpen som fikk begeret til å renne over. Riktignok trengte hun ikke en mann å kjøpe hus med, men det betød ikke at hun ikke ville det en dag. Det hadde hun alltid ønsket seg. Mannen, huset, kanskje barn etter hvert. Hvis hun fikk barn, ville hun også jobbe, ikke miste seg selv. Det var viktig.

«Hallo? Hva sier du?» spurte Matt. «Jeg kan ta deg med hjem og vise deg gjesterommet når vi er ferdige i dag. Jeg bruker det minste som kontor, men gjesterommet er ganske stort. Du kan oppbevare tingene dine i garasjen. Det hadde vært kult med litt selskap.» Han rynket pannen. «Du stoler vel på meg?»

Det var det aldri noe spørsmål om. «Alltid.»

«Greit, så bo sammen med meg, ok?» Han ga henne et siste bestemt «tenk over det»-blikk før han snudde seg for å begynne å jobbe. «I hvert fall til du har spart opp penger.»

«Jeg skal tenke på det», ropte hun etter ham. Han ignorerte henne. Han ignorerte henne alltid. Han trodde han vant krangelen på den måten. Det gjorde han nok også, for å være ærlig. Hun ga alltid opp til slutt. Hvem hadde tid til å være sint?

«Hørte jeg riktig?» spurte Adina, en av jordmødrene. «Skal du flytte sammen med Matt?»

«Nei. Han synes det er en god idé fordi Amy skal flytte. Har du snakket med vennen din fra nyfødtavdelingen, hun som lette etter et sted å bo?»

«Jeg er lei for det. Hun har bestemt seg for å flytte tilbake til foreldrene sine i en periode.»

«Pokker. Jeg tror jeg bare må flytte til et mindre og billigere sted.»

«Hvorfor det? Jeg hater tanken på at du skal være alene på et kummerlig sted. Særlig etter et sent skift. Matt er jo bestevennen din, og det er bedre enn å bo sammen med en fremmed.»

Molly trakk på skuldrene. «Jeg vet ikke helt. Å bo sammen med en fremmed er det motsatte av hva jeg ønsker. Dessverre er jeg sta. Jeg vil bare stå på egne ben. Matt kommer til å være en hønemor.»

Adina brøt ut i latter.

Ikke engang vennene hennes forstod Matt. Det begynte å bli slitsomt.

«Han er ikke så ille som du tror, Adina.»

«Jeg vet dere går godt overens, Mol, men du må innrømme at han kan være litt av en tyrann.»

Alarmen gikk av, begge jordmødrene løp mot lyden, og snart var hun helt oppslukt av arbeidet. 

Molly elsket å møte de vordende mødrene og se hvor glade de var når de hørte babyene sine for første gang. Det var det samme på klinikkdagene. Å diskuterte termindatoer og svangerskapsomsorg. Gleden smittet alltid over på henne.

Hva så om hun ikke var en av dem ennå? Hun kom til å møte noen når tiden var moden. Det var ikke over ennå, og hun hadde pasienter langt over sin egen alder.

Molly trengte bare å få orden på flere ting, og det viktigste var å finne et sted hun kunne kalle hjemme. Det måtte ordnes, og det raskt. Før Matt spurte henne igjen. Og igjen, og igjen. Før hun ga etter og flyttet sammen med Matt.

Da vakten gikk mot slutten og hun gikk mot personalrommet sammen med de andre jordmødrene, dukket Adinas ord opp i tankene. Hun satte seg på benken foran skapene.

«Det du sa om Matt tidligere, var ikke helt rettferdig, Adina. Jeg vil ikke gjøre et stort nummer ut av det, men jeg begynner å bli litt lei.»

«Det var sikkert litt slemt, men han har ikke det beste ryktet her. Det må du da vite. Folk snakker jo.»

Molly kunne ikke nekte for det. Matt kunne være sur og kanskje fokusere litt for mye på jobben.

Det var først da en innleid jordmor kom for å ta et par vakter for noen måneder siden, at han opplevde problemer. Hun hadde vært en av erobringene hans. Matt hadde ikke lovet henne noe som helst, men da han ikke ringte henne etter den ene natten de hadde hatt sammen …

«Jo da, men dere kjenner ham bare ikke så godt.»

Adina hevet øyenbrynene. «Det er det ingen av oss som gjør. Det er det som er poenget. De siste ukene har han vært skikkelig kjølig, og han var ikke akkurat særlig vennlig før.»

«Hvem er det som ikke er særlig vennlig?» George kom inn i rommet, tok av seg ID-kortet fra uniformen og åpnet skapet sitt.

«Doktor Loren.»

«Å.» George kikket på Molly. «Hun har et poeng. Beklager, kjære. Jeg sier det med kjærlighet, men Adina sier bare det vi alle tenker. Eplet faller ikke langt fra stammen. Riktignok saksøker han ikke buksene av folk, men han skremmer dem i hvert fall av kollegaene sine.» Han smilte. «Og fjerner noen truser av andre grunner.»

«Folkens!» Molly ristet på hodet av dem, smalt igjen sin egen skapdør og slengte vesken over skulderen. «Han er ikke sånn, ikke egentlig. Kan vi ikke slutte?»

«Kan ikke han det?» George hadde åpenbart ikke tenkt å gi seg. «Husker du ikke julebordet?»

«Mener du julefesten der han donerte alle de lekene og kledde seg ut som julenissen?»

«Jo, det gjorde han, men så snakket han bare med deg og doktor Evans-Shaw. Han er ingen lagspiller, Molly. Og vi har alle hørt ryktene om den kvelden.»

«Jaså?» Molly følte seg virkelig sint nå. Hun hadde hørt ryktene. Hun hadde til og med møtt et par av «ryktene» før. «Opplys meg.»

George sukket og kom bort til henne.

«Kom igjen, Mol, vi vet at dere to er bestevenner, men han er en kvinnebedårer, en ekte Loren. Han får folk på nakken. Det er alt vi sier. Faren hans er alltid i tabloidene. Det må ha påvirket ham.»

Molly hadde fått nok av at folk sa ting om Matt. De så ham ikke utenom jobben. Det med julenissen var ikke et stunt for å imponere noen, han ville ikke engang at folk skulle vite hva han hadde gjort. Han gjorde alltid slike ting, for Molly, for Liam Evans-Shaw og for moren Sarah. Sarah ville blitt så opprørt dersom hun visste hva andre tenkte om sønnen hennes.

«Greit, jeg skal ikke kaste bort tiden min. Matt er en god mann, dere forstår ham bare ikke. Det er deres tap. Ha det.»

«Molly!»

«Ikke gå, Mols!»

«Jeg skjønner det. Dere liker ham ikke, men det gjør jeg, ok? Det er ingen vits i å krangle om det.»

George tok hånden hennes. «Beklager, vi rottet oss litt sammen mot deg.»

Molly nikket. «Ja, det gjorde dere. Som jeg sa, så skjønner jeg det. Jeg er bare ikke enig med dere. Hvis dere visste hvorfor …» Hun bet seg i leppen. Det var ikke opp til henne å fortelle noe av det, og Matt kom til å slutte i jobben og aldri komme tilbake hvis han trodde at noen visste om fortiden hans.

«Hør her, jeg er glad i dere begge. Matt er ikke som dere tror, og han er min beste venn, ok?»

Adina hevet øyenbrynene. «Så du har tenkt å flytte sammen med ham, da?»

Molly svarte ikke, lot bare døren slå igjen bak seg.

Ikke hvis jeg kan unngå det, svarte hun i hodet. 

Matt ventet på henne ved hoveddørene, slik han alltid gjorde når de hadde skift sammen. Matt hadde tidlig fått vite at hun ikke hadde bil, og samkjøringen hadde startet kort tid etter. Det var omtrent den eneste hjelpen hun var glad for å få.

«Hei», ropte han til henne. «Har du lyst til å ta en matbit?» Det åpne smilet forsvant i det øyeblikket øynene deres møttes. «Hva er i veien?»

Hun trakk på skuldrene.

Hvordan klarte han det?

«Ingenting. Mat høres godt ut.»

Så snart hun nådde frem til ham, dro han henne inntil seg og ga henne en klem, noe som tiltrakk seg oppmerksomhet fra de andre kollegene. Hun fikk øye på George som var på vei til bilen. Molly knep øynene sammen og prøvde å trekke seg ut av Matts omfavnelse. Hvis han la merke til det, så gjorde han ikke noe tegn til å slippe henne.

«Matt, kom igjen. Folk ser på oss. De snakker nok om oss allerede.»

Han slapp henne så raskt at hun vaklet. Ansiktet hans var som en tordensky.

«Glem maten, jeg har noe jeg må gjøre.» Han var halvveis over parkeringsplassen før hun tok ham igjen.

«Hei!» Hun grep etter armen hans, men han trakk seg unna. Telefonen hans ringte, og han grep den uten å se på henne.

«Det går bra, Mol. Jeg skjønner det.»

Han skjønte det, det gjorde de begge to. Det betød ikke at det var mindre vanskelig å se ham bli opprørt over det. Med tiden hadde de spekulative blikkene avtatt, men hun kunne ikke flytte inn hos ham. Det ville ikke fungere. Matt passet alltid på henne, men hun ville gjøre ting på sin egen måte. Det var hun nødt til. Det kunne ødelegge vennskapet deres, selv om de begge var opptatt av å beskytte det. De visste begge hva som hadde formet den andre til de voksne de var. Hennes reaksjon var å gjøre ting på egen hånd og ha kontroll. Hans var å ikke bli den alle trodde han var. Begge deler gjorde livet umulig til tider.

Han ble alltid sint når folk spekulerte i forholdet deres. Han likte ikke sladder, og med god grunn.

«Hei, mamma», sa han lavt, og blikket hans var rettet mot alt annet enn Molly. «Ja, jeg kom akkurat fra jobb.»

Han så på henne, og Molly la armen i hans. Han gjorde ikke noe forsøk på å trekke seg unna. Den lille krangelen var allerede glemt.

«Ja, Molly er sammen med meg. I kveld?» Han beveget seg fra fot til fot. «Jeg vet ikke, jeg …»

Moren snakket igjen.

«Greit, jeg skal spørre henne. Hun har kanskje planer, mamma. Ok, ok.» Han klemte Mollys hånd. «Vi er der om en halvtime. Glad i deg også.»

